**דברי תורה לפרשות נצבים-וילך**

**כאשר האדם עושה וידוי, הוא מתחרט על מה שעשה, אך כאשר הוא בזמן הוידוי רק אומר את הדברים ללא כוונה ואין פיו וליבו שווים, הוידוי לא באמת וידוי. ומספרים סיפור למה הדבר דומה. הדבר דומה לאדם אחד שהיה מתפרנס ברמאות והיה מדפיס כסף מזוייף ומחליף אותו בכסף אמיתי עם אנשים תמימים. יום אחד הוא נתפס והובא לבית דין, שם השופט קנס אותו בסכום ענק של מאות אלפי שקלים. לא עברה שעה והוא כבר חזר עם כל הכסף שהשופט דרש ממנו לשלם. שילם בבית המשפט ושוחרר לחופשי. לאחר חצי שעה של בדיקות התברר שהרמאי הזה שוב רימה ושילם את הקנס מכסף מזוייף. מיד השופט זימן אותו במיידי להגיע לבית המשפט וגזר עליו עונש מיידי של כמה שנים טובות בכלא. כל מי ששומע את הסיפור אומר לעצמו איזה טיפש האיש הזה, וכי ברור שזה עונש שמגיע לו על טיפשותו שהיה עז פנים לחזור שוב עם כסף מזוייף, ומגיע לו העונש הזה, כל אחד מסכים שככה זה לא דרך ארץ להתנהג, אך בואו נחשוב רגע, האם אנו לא נוהגים כמוהו? אנו חוטאים, מתוודים על חטאינו ושוב שניה אחרי חוטאים באותו חטא. האדם צריך להיות אמיתי עם עצמו. שלא יחטא ויעשה תשובה ושוב יחטא ויעשה תשובה. וכמו שנאמר "האומר אחטא ואשוב, אחטא ואשוב אין מספיקין בידו לעשות תשובה". וצריך להתכוון באמת במילים של הוידוי, להבין מהו גודל החטא ולא להגיד את המילים במהירות מבלי להתכוון אליהם..**

**כבודה של השבת**

**בתקופה הקשה ברוסיה, שלחו יהודי ירא שמיים ששומר תורה ומצוות לעשרים שנה לסיביר לעבוד עבודות פרך. מלאכתו היתה בכל יום להביא שתייה מהבאר לאלף אסירים, נתנו לו שור שעל גביו היה מעביר את השתייה, כשהגיע יום השבת התנגד היהודי לעבוד בשבת, הסוהרים הענישו אותו והכניסו אותו לצינוק עד אשר יסכים לעבוד בשבת קודש. אך היהודי נשאר בשלו ולא הסכים בשום פנים לעבוד בשבת קודש. באחד הימים, אחד הסוהרים שנכנס לצינוק שאל את היהודי אשר היה כבר באפיסת כוחות מהקור והרעב, מדוע הוא יושב בצינוק. סיפר היהודי לסוהר "אני שומר שבת, והתבקשתי לעבוד גם בשבת, איני מוכן לעבוד בשבת. אני מוכן לעבוד כפול ביום חמישי אך בשבת לא אוכל לעבוד". קרא אותו סוהר בכיר לפקודים עליו וציווה עליהם שישחררו אותו ויתנו לו לעבוד כפול ביום חמישי על מנת שינוח ולא יעבוד ביום שבת. ואם לא יעמוד בהתחייבות שלו להביא כפול ביום חמישי הוא יצטרך לעבוד בשבת או לחזור לצינוק. כך היהודי הצדיק יצק מהצינוק, והחל לעבוד כפול בימי חמישי. כך במשך 10 שנים החזיק מעמד עד שאפסו כוחותיו ונפטר מן העולם. הגוי שהחליף אותו החל לעבוד גם בעבודה הזאת, כשהגיע יום שבת ניסה הגוי לעבוד אך להפתעתו השור לא רצה לזוז ממקומו, היכו את השור, ציערו אותו, צעקו עליו אך השור לא זז ממקומו. השמועה על השור המשונה התפרסמה בכל סיביר, על השור ששומר שבת. תראו עד כמה כוחה של השבת וכוחו של היהודי הקדוש והמסירות נפש שלו השפיעו על השור שאפילו השור לא הסכים לזוז ולעבוד בשבת.**

**לפעמים אדם רואה שבאים עליו ייסורים והדבר מחליש אותו באמונה, הוא לא מבין מדוע הייסורים מגיעים לו, והגמרא בברכות דף ה אומרת, "אם רואה אדם שיסורין באין עליו יפשפש במעשיו שנאמר (איכה ג) "נחפשה דרכינו ונחקורה ונשובה עד ה'" , פשפש ולא מצא יתלה בביטול תורה שנאמר (תהילים צד) "אשרי הגבר אשר תיסרנו יה ומתורתך תלמדנו" ואם תלה ולא מצא שידע שיסורין של אהבה הם שנאמר (משלי ג) "כי את אשר יאהב ה' יוכיח". ושאדם רואה שהכל אצלו "דבש" הכל בסדר, אין יסורים, שיתחיל לדאוג, כי הגמרא אומרת "מי שעברו עליו ארבעים יום ללא יסורים קיבל כבר את שכרו בעולם הזה".**

**"ובחרת בחיים" – המילה "בחיים" עולה גימטריה 70 רמז ל 70 פנים לתורה הקדושה. כלומר ובחרת בתורה הקדושה זאת ההמלצה של ה' יתברך אלינו. אדם שלא קבע עיתים לתורה עד עכשיו, יתחיל לקבוע עיתים לתורה בשנה החדשה הבאה עלינו לטובה. צריך לדעת שלכל דבר שהוא מצווה צריכה להיות הכנה גדולה, גם לפני התפילה אומרים לשם יחוד.. וגם לפני תפילת שמונה אומרים ה' שפתי תפתח, כל דבר ודבר שיש בו קדושה דרושה הכנה גדולה, וגם לקראת ראש השנה יש הכנה גדולה. חודש אלול הוא הכנה גדולה לקראת ראש השנה.**

**"והתברך בלבבו לאמר שלום יהיה לי" – פסוק זה מדבר על אותם אנשים טובי לב שעושים רק טוב אך לא הולכים בדרכה של התורה, אלא אומרים שמספיק שליבם טוב ועושים "סור מרע" אך לא עושים את "עשה טוב" של התורה. צריכים לזכור שה' אל רחום וחנון ידו פשוטה לקבל שבים, צריכים לחזור בתשובה לקראת ראש השנה אין עוד זמן אחר בשביל זה, אותם אנשים שכל השנה עשו מעשים רעים צריכים לבוא להתחנן לפני ה' יתברך שיסלח ויקבל את תשובתם ותפילתם. ולא סתם בשבת הזאת כתוב "אתם ניצבים היום" כולנו ניצבים בראש השנה לפני מלך מלכי המלכים הקדוש ברוך הוא, ובמילה אתם רמוזים שלושה סוגי אנשים : א- האות הראשונה מרמזת על הצדיקים, ת' האות האחרונה מרמזת על הרשעים, ומ' האות האמצעית מדברת על הבינונים.**

**לפעמים האדם אומר לעצמו, "איך ה' יסלח לי? כל כך הרבה חטאים ועוונות, איך אסתכל על ה'? איך אעיז ללכת לבית כנסת ולהתפלל? אז לכך מספרים משל שבו יש מוסר גדול לעניין זה.**

**בכפר קטן חי לו חנווני שהתפרנס מחנותו הקטנה שסיפקה את צרכיהם של בני כפרו. בכדי לקנות את סחורתו היה הולך החנווני לעיירה הסמוכה אל חנותו של הסיטונאי ולוקח ממנו את הסחורה הדרושה. ובעניין התשלום, לעיתים היה משלם מיד ולעיתים בהקפה. חלפו הימים ונתמעטו עסקיו של החנווני וחוב גדול נותר לו. בבושת פניו חדל החנווני לבקר בחנותו של הסיטונאי ואם קרה ונפגשו ברחוב היה בורח מפניו והולך לכיוון אחר. פעם אחת לא הספיק החנווני לנוס מפני הסיטונאי ברחוב ונפגשו פנים אל פנים. מיד קרא לעברו הסיטונאי ושאלו: "מדוע לך לברוח מפני כמפני אויב? איזו רעה גרמתי לך?" ענה לו החנווני: "בושתי וגם נכלמתי מפניך, חובות גדולים לי אליך ואין בידי לפורעם". אמר לו הסיטונאי: "אדרבה, דווקא משום כך עלינו להיפגש זה עם זה ולשוחח על חובותיך, ואולי נתייעץ יחדיו כיצד לסדר את העניין, בכדי שתוכל להתחיל שוב מחדש לקחת סחורה בהקפה. וכך תוכל לאט לאט לשלם על חובותיך גם מהעבר. וזהו הנמשל: ה' יתברך כביכול פונה אל עם ישראל ואומר להם, לברוח מפניי זו לא הדרך, "שובו אלי ואשובה אליכם" עסקו בתשובה ובתורה ומצוות וכך אמחל לכם על עוונותיכם. וחשוב לזכור שה' דן את האדם באשר הוא שם, בדיוק כמו ישמעאל שה' הושיע אותו שהיה במדבר, ובאו לפני ה' ואמרו לו "זה יהיה רשע גדול כיצד אתה מצילו"? אמר להם ה' עכשיו הוא עדיין לא רשע, לכן הצילו. וכלומר ה' דן את האדם באשר הוא שם במצבו הנוכחי, ויכול להיות שהאדם היה במשך השנה לא צדיק אך בחודש אלול הקפיד לבוא לבית הכנסת עשה הכנה ראויה לכבוד ראש השנה, אדם כזה ה' יושיע אותו ויתן לו ברכה והצלחה בשנה החדשה. במיוחד כאשר האדם מגיע לראש השנה, לא עוסק בדברים הבטלים, מכבד את התפילה מכבד את האנשים, מכבד את ה' יתברך ועושה רצונו ביום הקדוש הזה, עליו יגזרו שנה טובה ומוצלחת.**

**צדקה תציל ממוות**

**חשוב בחודש אלול להרבות בצדקה, וצדקה תציל ממוות. ולעניין זה נביא את הסיפור על רבי עקיבא.**

**מספרת הגמרא במסכת שבת על רבי עקיבא שפעם אחת הלך עם בתו וראו אותם גויים חוזים בכוכבים, שיודעים לצפות מזלותיהם של בני אדם. אמרו לו: מסכנה הבת, בשמים גזרו עליה שביום חופתה יכיש אותה נחש והיא תמות. המשיך רבי עקיבא בדרכו ושמר את הדבר. גדלה בתו של רבי עקיבא והשתדכה עם הראוי לה. בליל החופה, באו כל גדולי ישראל לשמח את רבי עקיבא והיה רבי עקיבא מכבד את כל הבאים ועסוק עם כל האורחים. באותה שעה נכנס עני אחד ואף אחד לא הסתכל עליו, היה לבוש קרעים ובלויי סחבות. ראתה הכלה שאף אחד לא שם לב אל העני שנכנס ולקחה את כל המנה שלה, הכינה לעני מקום ישיבה, והניחה לפניו את האוכל וביקשה ממנו שישב לאכול. סיימו את הסעודה, כל אחד פנה לדרכו ורבי עקיבא ליווה את החתן ואת הכלה. היה רבי עקיבא הולך ובוכה, מי יודע אם בבוקר ימצא את בתו חיה או מתה. נפרד מהם ומיד פנה לומר תהילים, התפלל אל הקב"ה שיבטל מעליה את הגזרה ותחיה. למחרת בבוקר חזר רבי עקיבא אל ביתה וקרא לה מבחוץ: בתי, בתי, מה שלומך? שמע אותה עונה לו: אבא, אני בסדר, ברוך השם. אמר לה בתי צאי, אני רוצה לראות אותך. אמרה לו בסדר אבא אלבש בגדי ואצא. כשרצתה לסדר את שערה הוציאה את סיכת הראש מבין הלבנים בקיר ששם תחבה אותה, והנה היא מוציאה את הסיכה ואחריה נמשך נחש שכבר היה מת. ארב לה הנחש בין הלבנים ומשם היה צריך לצאת כדי להכיש ולהמית אותה. אבל לפני שהלכה לישון הוציאה את הסיכה מראשה ותחבה אותה בין הלבנים וננעצה הסיכה בעיניו של הנחש. הרגישה שלא נכנסה הסיכה בקלות אל הקיר, לכן נעצה אותה בכח כדי שלא תיפול, ובזה הרגה את הנחש מבלי שתרגיש בדבר. כשבאה בבוקר להוציא את הסיכה נבהלה למראה הנחש עד הבחינה שהוא מת. שאל אותה רבי עקיבא: מדוע פנייך חיוורות? סיפרה לו את כל סיפור המעשה. אמר לה רבי עקיבא: ודאי עשית מצווה כלשהי ובזכותה ביטלו מעלייך את הגזרה. אימרי לי, איזו מצווה עשית? סיפרה לו על העני והמנה שהביאה לו לאכול. יצא רבי עקיבא ודרש "צדקה תציל ממוות".**

**הגנבים שניסו לגנוב מהבבא סאלי**

**בתקופה מסויימת החזיק הבבא סאלי דירה בירושלים עיר הקודש. בכל שבוע הוא היה עולה לירושלים מנתיבות בשביל לבכות על הגלות השכינה בדירתו שבירושלים. לאחר ממקרוביו הסביר כי הוא גולה מנתיבות לירושלים כדי להשתתף בצער השכינה שגלתה ממקומה. כנופיית גנבים הסתכלה והבחינה שהדירה ריקה בכל ימות השבוע, ואיש לא נמצא בה אלא פעם אחת בשבוע. הם חיכו ליום חמישי, וביום חמישי נכנסו לדירה שהיתה ריקה מאיש. הם החלו לרוקן את הדירה, הגנבים עברו בין החדרים ואפילו הכניסו לשק מתנה יקרת ערך שקיבל הבבא סאלי מאחד ממקרוביו. אולם כאשר רצו לצאת מהבית לא הצליחו הגנבים למצוא את הפתח היציאה. "מה זאת?" נבהלו כולם, "היכן היציאה מהבית נעלמה.?" "הלא הדלת היתה ממש כאן! צעק אחד הגנבים". אך ככל שחיפשו לא הבחינו באף דלת, ולא הצליחו לצאת. לא ידעו הענשים שה' סימא את עיניהם על ששלחו ידיהם ברכושו של האיש הקדוש הבבא סאלי. והינה כעבור 6 שעות נשמע רעש של סיבוב מפתח, והינה נכנס לדירה הבבא סאלי יחד עם כמה מתלמידיו. הם הבחנו בגנבים נמצאים עם שק ענק של שלל. הבבא סאלי אמר להם שה' חסם להם את היציאה ולא יעזור להם כלום, כל עוד הם לא יחזירו את הדברים למקומם הדלת תיעלם ולא יהיה להם איך לצאת. הגנבים נבהלו והחלו מהר כל אחד להחזיר את אשר לקח. הם פנו לפתח היציאה אך לפתע שוב לא מצאו את הדלת לצאת. "לא החזרתם עדיין את הכל" אמר הבבא סאלי, "כאשר תחזירו הכל הדלת תופיע". "החזרנו הכל כבוד הרב" אמר אחד הגנבים. "תכניסו ידיים לכיסים ותגלו שאחד מכם לא החזיר עדיין משהו". באמת חיפשו וגילו שאחד הגנבים רצה לקחת את הכף מזהב שקיבל הבבא סאלי מסט הסכו"ם שהיה באחת המגירות. ובאמת ראו את קדושת הבבא סאלי, ברגע שהאיש החזיר את כף הזהב למגירה מיד הופיעה הדלת ויכלו לצאת מהבית... הם יצאו וברחו מרוב פחד מקדושתו ולא חזרו יותר לגנוב מעולם..**

**"אתם נצבים היום כלכם.....מחטב עציך עד שאב מימיך"**

**ונשאלת השאלה מה באה להוסיף לנו המילה "כולכם" הרי כבר אמר אתם ? ובעצם, ישנו רק מצב אחד שבו אנו "לפני ה'" וזהו כשאנו בבחינת "כולנו" כאגודה אחת. ואסור לעשות מחלוקות אלא רק להיות בבחינת איש אחד בלב אחד. וכתב רבנו יוסף חיים זצ"ל שיזהר האדם שלא לבוא לידי כעס בראש השנה שמלבד האיסור לכעוס בכל השנה, סימן לא טוב להיות כועס ביום ראש השנה.**

**וראיתי פירוש נפלא מדוע מוזכרים דווקא שואב המים וחוטב העצים... ואפשר לפרש זאת על פי שני פסוקים : "עץ חיים היא למחזיקים בה ותומכיה מאושר" והפסוק השני "הוי כל צמא לכו למים" ואין מים אלא תורה. ישנו אדם העוסק בעץ החיים- בלימוד התורה, אך הוא חס וחלילה מגיע למצב של "חוטב עצים" ואם הוא חוטב את עץ התורה, כלומר יורד מהרמה הרוחנית עד למצב של כפירה גם אדם כזה ניצב מול ה' יתברך. והאדם השני, אדם שעוסק בתורה, ניגש ושואב מים ועוד מים, כלומר מתעסק ולומד ומתייגע בתורה שהיא נמשלה למים, אדם כזה נקרא "שואב מימך". ועל זה מדבר הכתוב, "אתם נצבים היום כלכם" מפורקי העול (חוטב עצים) ועד לבעלי התשובה (שואב מימך), לכולם פתוחה הדלת של התשובה, וניתנת האפשרות לשוב אל ה', רק תדפקו על הדלת וימינו של ה' פשוטה לקבל שבים. והינה אפשר לפרש בעוד דרך, בפרשת המרגלים נתבקשו המרגלים לבדוק האם יש בה עץ אם אין, ורש"י מפרש שם, אם יש שם צדיק שמגן על העיר , וזהו עץ כלומר צדיק. ועל כן אפשר לפרש, אדם שנקרא "חוטב עציך" זה אדם שחטב בצדיקים, כלומר פגע בצדיק, פגע בתורה הקדושה, והינה אף לאלה יש פתח לעשות תשובה, והינה הם כתובים ליד "שואבי המים" שהם שואבים מים (תורה) מפי צדיקי האמת , כולם ניצבים מול ה' יתברך בראש השנה, ועל כן זה הזמן לעשות תשובה ולהיכנס לשנה החדשה ולקוות שה' יסלח לנו ויקבל תשובתנו אמן..**

**נשתדל כל אחד כפי יכולתו לקראת השנה החדשה, לקבל על עצמו משהו לעשרת הימים הנוראים עד כיפור, ובעזרת ה' יהיה לו כוח להמשיך עם הקבלה הזאת לאורך כל השנה. ובזכות המסירות נפש והתפילות ועבודת ה' כל אחד כפי יכולתו נזכה לגאולה השלמה אמן ואמן..**

**שבת שלום ומבורכת**